Tyv havde fyldt bilen med tyvekoster, men nøglen til bilen var væk.

Der blev tirsdag først på eftermiddagen begået indbrud på en landejendom på Aalborgvej ved Hadsund. En 38-årig tyveknægt havde brudt et vindue op og havde fyldt sin bil med tyvekoster. Da tyven var klar til at køre væk, kom husets ejer hjem. Han reagerede prompte ved at stjæle tyvens bilnøgler fra ham, så han ikke kunne komme nogen vegne. Politiet blev tilkaldt og fik anholdt den 38-årige tyv, der er en mand fra Farsø.